FI Euroopan unionin virallinen lehti L 379/64

KOMISSION ASETUS (EY) N:o 2230/2004,

annettu 23 päivänä joulukuuta 2004,

Euroopan parlamentin ja neuvoston asetuksen (EY) N:o 178/2002 soveltamista koskevista yksityiskohtaisista säännöistä Euroopan elintarviketurvallisuusviranomaisen tehtäviin liittyvillä aloilla toimivien elinten verkoston osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 36 artiklan 3 kohdan,

on kuullut Euroopan elintarviketurvallisuusviranomaista,

sekä katsoo seuraavaa:

(1) Verkostotoiminta Euroopan elintarviketurvallisuusviranomaisen (jäljempänä ’viranomainen’) ja viranomaisen tehtäviin liittyvillä aloilla toimivien jäsenvaltioiden elinten välillä on yksi viranomaisen toiminnan perusperiaatteista. Tehokkuuden varmistamiseksi onkin säädettävä tämän, asetuksen (EY) N:o 178/2002 36 artiklan 1 ja 2 kohdassa tarkoitetun toimintaperiaatteen täytäntöönpanosta.

(2) Tietyt jäsenvaltioiden elimet hoitavat kansallisella tasolla tehtäviä, jotka ovat samankaltaisia kuin viranomaisen tehtävät. Verkoston toiminnalla on tuettava tieteellisen yhteistyön puitteita, joiden kautta voidaan jakaa tietoa ja kokemusta, tunnistaa yhteisiä tehtäviä ja optimoida voimavarojen ja asiantuntemuksen käyttöä. Lisäksi on tärkeää helpottaa näiden elinten keräämien, elintarvikkeiden ja rehujen turvallisuutta koskevien tietojen kokoamista yhteen yhteisön tasolla.

(3) Kun otetaan huomioon, että näiden elinten on määrä vastata tietyistä tehtävistä, joilla pyritään tukemaan viranomaista sen yleisissä, asetuksella (EY) N:o 178/2002 määritetyissä toiminnoissa, on olennaisen tärkeää, että jäsenvaltiot nimeävät nämä elimet teknistä ja tieteellistä pätevyyttä, tehokkuutta ja riippumattomuutta koskevilla perusteilla.

(4) Jäsenvaltioiden on osoitettava viranomaiselle, että vaadittuja perusteita on noudatettu, jolloin elimet voidaan sisällyttää viranomaisen johtokunnan laatimaan toimivaltaisten elinten luetteloon.

(5) Verkoston toiminnan helpottamiseksi jäsenvaltioiden on myös ilmoitettava nimettyjen toimivaltaisten elinten erityisalat. Kun viranomainen laatii Euroopan parlamentin ja neuvoston asetuksen (EY) N:o 1829/2003 (2) mukaista lausuntoa muuntogeenisiä elintarvikkeita tai rehuja koskevasta lupahakemuksesta, se voi lisäksi asetuksen (EY) N:o 178/2002 36 artiklan mukaisesti pyytää elintarvikkeiden tai rehujen arvioinnin alalla toimivaltaista jäsenvaltion elintä tekemään arvion elintarvikkeen tai rehun turvallisuudesta.

(6) On tärkeää, että neuvoa-antava ryhmä voi asetuksen (EY) N:o 178/2002 27 artiklan 4 kohdan c alakohdan mukaisesti varmistaa tiiviin yhteistyön viranomaisen ja jäsenvaltioiden toimivaltaisten elinten välillä ja edistää viranomaisen tehtäviin liittyvillä aloilla toimivien jäsenvaltioiden elinten verkostotoimintaa.

(7) Tehtävillä, jotka viranomainen antaa luetteloon sisältyvien toimivaltaisten elinten hoidettavaksi, on pyrittävä auttamaan viranomaista toiminnassaan tieteellisen ja teknisen tuen tarjoamiseksi yhteisön politiikan ja lainsäädännön käyttöön; tämä ei kuitenkaan rajoita viranomaisen vastuuta sille asetuksen (EY) N:o 178/2002 nojalla kuuluvien tehtävien suorittamisesta.

(8) Rahoitustuen myöntämisperusteiden avulla on varmistettava, että rahoituksella edistetään tehokkaasti ja taloudellisesti viranomaisen tehtävien suorittamista ja yhteisön toiminnan painopisteitä kyseisten alojen tieteellisen ja teknisen tuen osalta.

(9) On tärkeää taata yleisesti se, että verkoston jäseninä olevat elimet suorittavat viranomaisen niiden hoidettaviksi antamat tehtävät tieteellisesti ja teknisesti korkeatasoisella tavalla, myös määräaikojen osalta tehokkaasti sekä riippumattomasti. Viranomainen on kuitenkin vastuussa tehtävien osoittamisesta toimivaltaisille elimille sekä näiden tehtävien seurannasta.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Jäsenvaltioiden nimeämät toimivaltaiset elimet

1. Jäsenvaltiot nimeävät asetuksen (EY) N:o 178/2002 36 artiklan 2 kohdan mukaisesti toimivaltaiset elimet, joiden on täytettävä seuraavat vaatimukset:

a) ne suorittavat Euroopan elintarviketurvallisuusviranomaisen (jäljempänä ’viranomainen’) tehtäviin liittyvillä aloilla, ja erityisesti välittömästi tai välillisesti elintarvikkeiden ja rehujen turvallisuuteen vaikuttavilla aloilla, tieteellisiä ja teknisiä tukitehtäviä; erityisesti riskien tunnistamiseen ja riskeille altistumiseen liittyvien tietojen keruuta ja analysointia, riskien arviointia, elintarvikkeiden tai rehujen turvallisuuden arviointia, tieteellisiä tai teknisiä tutkimuksia tai teknisen tai tieteellisen tuen antamista riskien hallinnasta vastaaville tahoille;

b) ne ovat oikeushenkilöitä, jotka pyrkivät yleishyödyllisiin tavoitteisin; niillä on organisaatiossaan käytössä menettelyt ja säännöt, joilla varmistetaan, että viranomaisen niille uskomat tehtävät suoritetaan riippumattomasti ja luotettavasti;

c) niillä on korkeatasoinen ja tunnustettu tieteellinen tai tekninen osaaminen yhdellä tai useammalla viranomaisen tehtäviin liittyvällä alalla, erityisesti niillä, joilla on välitön tai välillinen vaikutus elintarvikkeiden ja rehujen turvallisuuteen;

d) ne kykenevät toimimaan verkostossa tämän asetuksen 3 artiklassa tarkoitettujen tieteellisten tehtävien piirissä ja/tai ne kykenevät tehokkaasti toteuttamaan tämän asetuksen 4 artiklassa mainitut tehtävät, joita viranomainen voi niiden hoidettaviksi antaa.

2. Jäsenvaltioiden on toimitettava viranomaiselle nimeämiensä elinten nimet ja yhteystiedot sekä tiedot, joilla perustellaan näiden elinten yhdenmukaisuus edellä 1 kohdassa lueteltuihin perusteisiin nähden, ja tiedot aloista, joilta näillä elimillä on erityisosaamista; jäsenvaltioiden on toimitettava komissiolle kopiot näistä tiedoista. Jäsenvaltioiden on asetuksen (EY) N:o 1829/2003 6 artiklan 3 kohdan b alakohdan ja 18 artiklan 3 kohdan b alakohdan soveltamista varten erityisesti toimitettava muuntogeenisten elintarvikkeiden ja rehujen turvallisuuden arvioinnin alalla toimivaltaisten elinten nimet ja yhteystiedot.

Jos nimetty elin toimii osana verkostoa, tämä on mainittava ja verkoston toimintaehdot on kuvattava.

Jos kyseessä on nimetyn elimen tietty osa, joka kykenee toimimaan verkostossa tämän asetuksen 3 artiklassa tarkoitettujen tieteellisten tehtävien piirissä ja/tai kykenee tehokkaasti toteuttamaan tämän asetuksen 4 artiklassa mainitut tehtävät, joita viranomainen voi sen hoidettaviksi antaa, jäsenvaltioiden on ilmoitettava tästä.

3. Jos nimetyt elimet eivät enää täytä edellä 1 kohdassa säädettyjä perusteita, jäsenvaltioiden on peruutettava nimeäminen, ilmoitettava tästä välittömästi viranomaiselle ja toimitettava viranomaiselle tähän liittyvä asiakirja-aineisto; jäsenvaltioiden on toimitettava komissiolle kopiot näistä tiedoista.

Jäsenvaltioiden on säännöllisesti ja vähintään kolmen (3) vuoden välein tarkistettava nimettyjen elinten luettelo.

2 artikla

Luettelon laatiminen toimivaltaisista elimistä

1. Viranomaisen on varmistettava, että jäsenvaltioiden nimeämät elimet täyttävät edellä 1 artiklan 1 kohdassa luetellut edellytykset. Tarvittaessa jäsenvaltioille esitetään perusteltu pyyntö 1 artiklan 2 kohdassa tarkoitettujen tietojen täydentämiseksi.

2. Viranomaisen johtokunta laatii toiminnanjohtajan ehdotuksesta ja edellä 1 kohdassa tarkoitetun tarkastelun pohjalta toimivaltaisten elinten luettelon, johon sisältyvät niiden erityisalat, erityisesti muuntogeenisten elintarvikkeiden ja rehujen turvallisuuden arvioinnin alalta.

3. Edellä 2 kohdassa tarkoitettu luettelo (jäljempänä ’luettelo’) julkaistaan Euroopan unionin virallisen lehden C-sarjassa.

4. Luetteloa päivitetään säännöllisesti viranomaisen toiminnanjohtajan ehdotuksesta ja ottaen huomioon jäsenvaltioiden tekemät nimeämisten tarkistukset tai uudet nimeämisehdotukset.

3 artikla

Viranomaisen ja luetteloon sisältyvien elinten välinen verkostotoiminta

1. Viranomainen edistää verkostotoimintaa luetteloon sisältyvien elinten kanssa tieteellisen yhteistyön tukemiseksi viranomaisen toiminnan kannalta merkittävillä aloilla, ja erityisesti aloilla, joilla on välitön tai välillinen vaikutus elintarvikkeiden tai rehujen turvallisuuteen.

Viranomainen voi neuvoa-antavassa ryhmässä tehdyn työn pohjalta nimetä yleisesti kiinnostavia tieteellisiä toimia, jotka voidaan toteuttaa verkoston toimintana. Neuvoa-antavassa ryhmässä tehtävässä työssä on otettava huomioon luetteloon sisältyvien elinten ehdotukset.

Asetuksen (EY) N:o 178/2002 27 artiklan 4 kohdan c alakohdan mukaisesti neuvoa-antava ryhmä osallistuu verkoston toimintaan.

2. Komissio ja viranomainen toimivat yhteistyössä, jotta vältettäisiin päällekkäisyydet yhteisön tason nykyisen tieteellisen ja teknisen toiminnan kanssa.

4 artikla

Tehtävät, jotka voidaan antaa luetteloon kuuluville elimille

1. Viranomainen voi antaa yhden tai useamman luettelossa olevan elimen hoidettavaksi niiden suostumuksella tehtäviä, jotka tarjoavat viranomaiselle tieteellistä tai teknistä tukea, sanotun kuitenkaan rajoittamatta viranomaiselle asetuksen (EY) N:o 178/2002 nojalla kuuluvan toiminta-ajatuksen ja tehtävien toteuttamista.

2. Neuvoa-antava ryhmä pyrkii varmistamaan, että ne tehtävät, joita viranomainen tarjoaa luettelossa oleville elimille, vastaavat hyvin näiden elinten mahdollisuuksia ottaa vastaan kyseiset tehtävät. Tämän vuoksi toiminnanjohtajan on annettava kaikki tarvittavat tiedot neuvoa-antavan ryhmän käyttöön.

3. Luettelossa oleville elimille, jotka voivat työskennellä yksin tai yhteistyössä, voidaan antaa tehtäviä

— joiden ansioista voidaan levittää hyviä toimintatapoja ja kehittää menetelmiä, jotka koskevat tieteellisten ja teknisten tietojen keruuta ja analysointia, erityisesti tällaisten tietojen vertailukelpoisuuden kehittämiseksi ja niiden kokoamiseksi yhteisön tasolla,

— joilla pyritään keräämään ja analysoimaan yhteiseen painopistekysymykseen liittyviä erityistietoja, erityisesti viranomaisen työohjelmiin kirjattujen yhteisön painopisteiden osalta tai silloin, kun komissio pyytää kiireellisesti viranomaisen tieteellistä apua, erityisesti edellä mainitun asetuksen (EY) N:o 178/2002 55 artiklassa tarkoitetun kriisinhallinnan yleissuunnitelman yhteydessä,

— joilla pyritään keräämään ja analysoimaan tietoja, joiden avulla voidaan tukea viranomaisen tekemää riskien arviointia, yhteisön lainsäädäntöön liittyvät ihmisten ravitsemusta koskevat arviointitehtävät mukaan luettuina, erityisesti silloin, kun kootaan ja/tai käsitellään saatavilla olevaa tieteellistä tietoa, joka koskee ainetta, käsittelyä, elintarviketta, rehua, valmistetta, organismia tai vierasta ainetta, johon mahdollisesti liittyy terveysriski, sekä silloin, kun kootaan ja/tai analysoidaan tietoja jäsenvaltioiden väestön alistumisesta elintarvikkeeseen tai rehuun liittyvälle terveysriskille,

— joilla pyritään tuottamaan tieteellistä tietoa tai julkaisuja, jotka edistävät viranomaisen vastuualueeseen, yhteisön lainsäädäntöön liittyvät ihmisten ravitsemusta koskevat arviointitehtävät mukaan luettuina, kuuluvien riskien arviointia; tämäntyyppisten tehtävien on vastattava tarkoin määriteltyjä ongelmia, jotka on tunnistettu viranomaisen tekemän työn yhteydessä, esimerkiksi työryhmissä tai pysyvissä komiteoissa, eikä niillä saa luoda päällekkäisyyksiä yhteisön tutkimushankkeiden tai niiden tietojen tai tulosten kanssa, joiden toimittamisesta alan yritykset ovat vastuussa, erityisesti lupamenettelyiden yhteydessä,

— joilla pyritään toteuttamaan viranomaisen tieteellisten lausuntojen valmistelutöitä, lupahakemusten arviointiin liittyvät valmistelutyöt mukaan luettuina,

— joilla pyritään toteuttamaan valmistelutöitä riskinarviointimenetelmien yhdenmukaistamiseksi,

— joilla jaetaan yhteisesti kiinnostavia tietoja, esimerkiksi tietopankkien perustaminen,

— joita tarkoitetaan edellä mainitun asetuksen (EY) N:o 1829/2003 6 artiklan 3 kohdan b alakohdassa ja 18 artiklan 3 kohdan b alakohdassa.

5 artikla

Rahoitustuki

1. Viranomainen voi tehdä päätöksen rahoitustuen myöntämisestä luettelossa oleville elimille annettuja tehtäviä varten, jos kyseiset tehtävät ovat erityisen merkittäviä viranomaisen omien tehtävien suorittamisen kannalta tai jos komissio on pyytänyt kiireellisesti viranomaisen apua kriisitilanteessa.

2. Rahoitustuki suoritetaan viranomaisen varainhoitoasetuksen ja sen soveltamissääntöjen mukaisesti määritettävinä ja myönnettävinä tukimaksuina.

6 artikla

Yhdenmukaistetut laatukriteerit ja suoritusehdot

1. Viranomainen määrittää komissiota kuultuaan yhdenmukaistetut laatukriteerit niiden tehtävien suorittamista varten, jotka se antaa luettelossa oleville elimille, ja näihin kriteereihin sisältyvät erityisesti

a) kriteerit, joilla varmistetaan tehtävien suorittaminen tieteellisesti ja teknisesti korkeatasoisella tavalla, erityisesti tehtävästä vastaavan henkilöstön tieteellisen ja/tai teknisen pätevyyden osalta;

b) kriteerit, jotka koskevat tehtävien suorittamiseen mahdollisesti osoitettavia resursseja ja varoja, ja erityisesti niitä, joiden ansiosta tehtävä voidaan suorittaa annetussa määräajassa;

c) kriteerit, jotka liittyvät sellaisiin käytössä oleviin sääntöihin ja menettelyihin, joiden ansiosta tietyn tehtäväryhmän osalta voidaan varmistaa tehtävien riippumaton ja luotettava suorittaminen sekä luottamuksellisuuden kunnioittaminen.

2. Luettelossa oleville elimille annettavien tehtävien suorittamista koskevat tarkat ehdot määritellään viranomaisen ja kunkin elimen välisessä erityissopimuksessa.

7 artikla

Tehtävien suorittamisen valvonta

Viranomaisen on valvottava, että tehtävät, jotka se antaa luettelossa oleville elimille, suoritetaan asianmukaisesti. Viranomaisen on toteutettava kaikki tarvittavat toimenpiteet varmistaakseen, että 6 artiklassa tarkoitettuja kriteerejä ja ehtoja noudatetaan. Jos mainittuja kriteerejä ja ehtoja ei noudateta, viranomaisen on sovellettava korjaavia toimenpiteitä. Viranomainen voi tarvittaessa vaihtaa tehtävästä vastaavan elimen toiseen.

Jos tehtäviin on myönnetty tukea, sovelletaan viranomaisen varainhoitoasetuksessa ja sen soveltamissäännössä säädettyjä seuraamuksia.

8 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä joulukuuta 2004. Komission puolesta Markos KYPRIANOU Komission jäsen

(1) EYVL L 31, 1.2.2002, s. 1. Asetus sellaisena kuin se on muutettuna asetuksella (EY) N:o 1642/2003 (EUVL L 245, 29.9.2003, s. 4).

(2) EUVL L 268, 18.10.2003, s. 1.